《和运司园亭 其二 玉溪堂》
宋代·丰稷

一水从何来，应是昆山顶。酾成渌玉池，虚堂逗清影。

公退泠然赏，了非心外境。鱼泳阳光动，鸟啼春昼永。

作者简介：丰稷（1033—1107）北宋官员。字相之，谥清敏，明州鄞县（今浙江宁波）人。嘉祐四年进士。历官谷城令、监察御史、国子祭酒、吏部侍郎、御史中丞，奏劾蔡京，转工部尚书兼侍读，改礼部，尽言守正，积仵贵近，出知越州，蔡京得政，贬道州别驾、台州安置，除名，徙建州卒。